
Som læge er det dit ansvar at vurdere hvorvidt patienter er kandidat til genoptræning via Fælles Regional Visitation (FRV), samt at lave henvisning hertil, når patienten vurderes klar.


Henvisningskriterier
Der er generelle kriterier for henvisninger, som tager udgangspunkt i tværfaglig indstilling fra tværfagligt konference. Du skal lægefagligt sikre at nedstående er på plads:

· Patienten er færdigudredt eller videre udredning er planlagt og vil kunne foregå ambulant.
· Patienten er medicinsk afklaret, og eventuelle akutte problemstillinger er fulgt op og stabiliserede.
· Patientens genoptræningsbehov er vurderet med passende stabile ressourcer. (Det giver f.eks. ikke mening at henvise hvis samtidig infektion nedsætter patientens funktionsniveau).
· Behandlingsplan er lagt og patienten er klar til overflytning.
· Se evt. mere på www.neurocenter.dk/henvisninger


Henvisningsinformationer
Når ovenstående er opfyldt, kan der laves en henvisning. Der kan være mange årsager til at en henvisning afvises, men du skal sikre dig, at følgende er beskrevet kortfattet og klart med det af nedenstående som er relevant:

· Diagnose og diagnosekode. 
· Aktuelle sygdomsforløb med skadesdato og behandlingsplan.
· Væsentligste konkurrerende komorbiditet.
· Aktuelle symptomer og genoptræningsbehov. Udholdenhed, motivation, kognitive udfald og genoptræningspotentiale til at deltage i intensiv neurorehabilitering. 
· Eventuelt afventende undersøgelser.
· Sociale forhold og tidl. funktions- og deltagelses niveau både kognitivt og fysisk. 
· Vanlig hjælp i det daglige.
· Job, ugentligt timetal, hvis patienten er sygemeldt eller uden for arbejdsmarkedet, angiv årsag. 
· Fritids-/sportsaktivitet, gangfunktion.
· I øvrigt suppleres henvisning til FRV af RCS-E score (som udføres af øvrige faggrupper).





Neurorehabilitering

I neurologisk afdeling anvendes neurorehabilitering og genoptræning som begreber ofte i flæng. De fleste patienter har let ved at forstå og anvende termen genoptræning. Fagligt er neurorehabilitering bredere.

"Neurorehabilitering er en målrettet og tidsbestemt samarbejdsproces mellem en person med neurologisk dysfunktion pga sygdom, traumer eller misdannelser, dennes pårørende og relevante fagfolk med det formål at den pågældende genvinder størst mulig funktionsevne og selvstændighed.
Processen tager begrebsmæssigt udgangspunkt i WHO’s klassifikation, “The International Classification of Function” (ICF). Def; Dansk Selskab for Neurorehabilitering. 

Grundlæggende skal diagnostik og tværfaglig vurdering af fysiske, kognitive, sociale og generelle forhold tages i betragtning. Dette sker i dialog under tværfaglige møder med flere faggrupper, som indgår på sengeafsnit:

· Sygeplejersker, social- og sundhedsass.
· Fysio-/ergoterapeuter
· Logopæd (talepædagog)
· Neuropsykolog
· Læger

Overvejelser vedr. rehabiliterings niveau. 

· Vigtig med tidligt overblik og stillingtagen til nedenstående. Herefter løbende vurdering og justering; 
· Hvilket behov og potentiale har patienten for neurorehabilitering? 
	Kommunal genoptræning efter udskrivelse?
	Hospitalsbaseret neurorehabilitering, på det specialiserede niveau (FRV regi))
	Hospitalsbaseret neurorehabilitering på hovedfunktionsniveau?
· Justering sker under tværfaglig konference, og i dialog med patient/pårørende v. samtale.
· Forventning/målsætning; Sættes under træning el. v. forventningssamtale (i neurologisk rehabiliteringsafsnit).



Niveauer af neurorehabilitering og genoptræning.

Neurorehabilitering under indlæggelse er organiseret i 3 niveauer for patienter med genoptræningsbehov efter stroke eller anden neurologisk sygdom. I hht. overordnede retningslinjer i Sundhedsaftalen er det den diagnosticerende afdelings ansvar at identificere det korrekte genoptræningsniveau både for at sikre det bedst mulige resultat for patienten, og for at sikre den bedste udnyttelse af den samlede kapacitet. 

De forskellige niveauer gennemgås her sammen med hvilke faktorer der kan spille ind i valget af neurorehabilitering/niveau. 

Regional og højt specialiseret neurorehabilitering (specialiseret niveau)
I Region Midt tilbydes specialiseret neurorehabilitering under indlæggelse på Regionshospitalet Hammel Neurocenter, som har afsnit på hhv. matriklen i Hammel, på intensiv afdeling i Silkeborg, på hospitalsafsnittene i Skive - og i Lemvig. Tildelingen af en specialiseret plads sker efter henvisning til FRV. Henvisende afsnit og afsnittene med hovedfunktionspladser har 3 gange ugentlig en virtuel konference med FRV, hvor der drøftes visitation og flow. 
Jf. Sundhedsstyrelsens anbefalinger for patienter med erhvervet hjerneskade tilbydes intensiv, tværfagligt koordineret, målrettet og individualiseret neurorehabilitering på de specialiserede niveauer. Derfor er der også skærpede krav til patienternes potentiale, motivation og prognose. Patienter med svære udfald, komplekse problemer og et samtidigt højt genoptræningspotentiale prioriteres til de specialiserede niveauer. Faktorer af betydning er yderligere: potentiale for tilbagevendelse til arbejdsmarkedet, lav komorbiditet, og præmorbidt højt funktionsniveau.

Hovedparten af patienterne på Stroke har behov for andre former for neurorehabilitering end de specialiserede tilbud via FRV. Det være sig de lettere skadede patienter som hurtigt kan udskrives til det kommunale regi eller ex. den meget trætte patient som ikke kan honorere kravene på det specialiserede niveau eller hvor forventningerne til opnåelse af en vis form for selvstændighed er minimale. 

Neurorehabilitering på hovedfunktionsniveau; Afdeling for Ældresygdomme AUH. 
For patienter med stroke og komorbiditet har Ældresygdomme afsnit 1 pladser til patienter med rehabiliteringspotentiale. Dette tilbud er specielt for patienter med høj alder sv.t. over 70-80 år, hvor sygdomsrelateret komorbiditet allerede har haft betydning eller vil kunne komplicere genoptræning og forberedelse af hjælp samt fortsat rehabilitering efter udskrivelsen.

Neurorehabilitering på hovedfunktionsniveau; Neurologisk rehabiliterings afdeling AUH. 
Dette tilbud er for patienter hvor ovenstående forhold ikke er tilstede, men som kan være relevant for patienter der afventer diagnostisk udredning eller opfølgende behandling (f.eks. for karotisstenose), da der i det daglige er tilknyttet en læge. Der vil kunne følges op på udredningsprogram og justere tiltag.

Kommunal genoptræning
Mange patienter vil have lette og ikke komplekse symptomer, hvorfor genoptræning under indlæggelse ikke er nødvendigt. Patienten vil kunne udskrives og klare sig i eget hjem.  Der udarbejdes en genoptræningsplan til kommunen, som inden for en uge skal tage kontakt til patienten og tilbyde et passende genoptræningsforløb. Der lægges her vægt på at patienten er sikkert mobiliseret (evt. med hjælpemiddel) og at der forinden er sikret det nødvendige hjælp til patienten f.eks. hjælp til medicindosering og/ eller anden hjælp i hjemmet.

Ingen genoptræning
Såfremt at der ikke er genoptræningsbehov – eller potentiale, udskrives patienten uden en genoptræningsplan. Bemærk at det for nogle patienter, specifikt ældre svært demente plejehjemsbeboere, ikke er hensigtsmæssigt at planlægge et genoptræningsforløb, da disse patienter ikke har rehabiliteringspotentiale. Afd. for Ældresygdomme samt Neurologisk afdeling har NEUROTEAM. Det er teams af terapeuter og sygeplejersker som følger op med telefonisk kontakt og rådgivning til alle der udskrives fra Stroke sengeafsnit og dagafsnit med TCI eller stroke.

Gode råd
Husk at valget af genoptræningsniveau for patienten kræver tværfagligt samarbejde, at der tages hensyn til mange faktorer, samt kræver inddragelse af sundhedsfaglige, pårørende og så vidt muligt patienten selv.
Hvis patienten er udskrevet enten uden genoptræningsplan eller til genoptræning i kommunen, kan patientens praktiserende læge evt. henvise til FRV, hvis der efter udskrivelse viser sig (især) kognitive problemer af en sådan karakter, som kræver hospitalsindlæggelse på det specialiserede niveau
